

**INVITAȚIE**

**Selecție experți evaluatori culturali independenți**

 Primăria Sectorului 6, prin Centrul Cultural European Sector 6 anunță lansarea procedurii de selecție a experților evaluatori pentru Sesiunea de finanțare nerambursabilă „Program Cultura 2024”.

 Apelul deschis pentru experți evaluatori culturali se adresează persoanelor cu competențe profesionale, artistice și/sau științifice și o activitate profesională și/sau artistică coerentă și recunoscută într-unul din următoarele domenii: arte vizuale (care includ, dar nu se limitează la: film, pictură, sculptură, grafică, arte decorative, instalații, colaj, artă textilă, design, proiecte curatoriale, fotografie, street art), educație culturală și artă comunitară, artele spectacolului (teatru, dans, muzică), patrimoniu material și patrimoniu imaterial (intervenție culturală urbană, arhitectură), multimedia, artă și tehnologie (noile media, artă digitală), proiecte interdisciplinare și colaborative.

 Candidații trebuie să cunoască legislația națională și strategiile și politicile publice în domeniu și să dețină experiență în scrierea, coordonarea sau evaluarea de proiecte culturale.

 Experții culturali sunt invitați să-și depună candidatura pentru poziția de expert evaluator în cadrul Sesiunii de finanțare „Program Cultura 2024” prin email la finantare@ccesector6.ro.

**Calendarul** procedurii de selecție a experților evaluatori:

√ 25 iunie – 08 iulie 2024 - Depunerea candidaturilor;

√ 08 iulie – 12 iulie - verificarea candidaturilor, evaluarea profilului experților și realizarea selecției;

√ 15 iulie - Comunicarea rezultatelor selecției finale (pe pagina de web a Primăriei Sector 6)

**DOCUMENTE NECESARE PENTRU ÎNSCRIERE:**

* Formularul de candidatură – disponibil [aici](https://www.primarie6.ro/www2/wp-content/uploads/2022/05/Formular-de-candidatura-Experti-evaluatori-2022_27-mai.doc),
* Curriculum vitae
* Motivație de participare
* Declarație de imparțialitate și evitare a conflictului de interese.
* Declarație de consimțământ (GDPR).

Dosarul de candidatură poate fi trimis până pe 08 iulie 2024, ora 17:00:

• prin e-mail la finantare@ccesector6.ro.

 Experții evaluatori independenți își depun candidatura pentru formarea Comisiilor de evaluare a proiectelor culturale care vor fi depuse spre finanțare în cadrul apelului privind finanțarea nerambursabilă de la bugetul local al Sectorului 6, a proiectelor ce constituie ”Programul Cultura 2024”. Vor fi selectați experți atât pentru comisiile de evaluare și selecție, cât și pentru comisiile de soluționare a contestațiilor, membri titulari și supleanți.

 Invitația se adresează specialiștilor cu o experiență de minim 5 ani în implementarea de proiecte culturale de anvergură și care prezintă o bună cunoaștere a mecanismelor finanțărilor publice în domeniul culturii.

 Membrii comisiilor vor fi desemnați prin decizie de către Primarul Sectorului 6, dintre candidații selectați preliminar. Componența nominală a comisiilor de selecție și de soluționare a contestațiilor vor fi aduse la cunoștința publică numai după încheierea sesiunii de evaluare.

 Grilele și rapoartele de evaluare pe care solicitanții le pot cere în vederea depunerii de contestații se vor anonimiza. Fiecare membru al comisiei de selecție și, respectiv, de soluționare a contestațiilor va semna la începutul sesiunii de evaluare o declarație de imparțialitate și evitare a conflictului de interese.

 Nu poate fi membru al comisiei de selecție sau de soluționare a contestațiilor persoana care se află în una sau mai multe din următoarele situații: persoana are proiecte depuse spre finanțare la secțiunea respectivă; face parte din echipa unui proiect înscris spre finanțare la secțiunea respectivă, are statut de funcționar public, face parte din organele de conducere ale unuia dintre solicitanții persoană juridică sau este reprezentant legal sau angajat al unui solicitant; are calitatea de soț/soție, rudă sau afin, până la gradul al II-lea inclusiv, cu persoane care fac parte din organe de conducere sau persoane angajate ale unui solicitant; are calitatea de acționar, sau rudele sau afinii săi până la gradul al II-lea inclusiv au calitatea de acționari la unul dintre solicitanții persoană juridică; are un interes patrimonial, personal sau printr-o rudă ori afin până la gradul al II-lea inclusiv, în legătură cu atribuirea contractului de finanțare nerambursabilă.

 Pentru activitatea depusă, membrii comisiilor de selecție și membrii comisiilor de soluționare a contestațiilor, care nu fac parte din categoria personalului angajat prin contract individual de muncă încheiat cu Autoritatea finanțatoare, primesc o indemnizație în temeiul unui contract încheiat potrivit prevederilor Codului civil. Indemnizația se va calcula în funcție de numărul ofertelor culturale evaluate (300 lei brut/ofertă culturală evaluată) și se va acorda în baza completării și depunerii la Autoritatea finanțatoare a rapoartelor de evaluare cu argumentarea punctajului acordat și a grilelor de evaluare, pe baza modelelor primite de la Autoritatea finanțatoare.

 Candidatura se va depune individual, începând cu data de 25 iunie 2024. Procesul de evaluare se desfășoară on-line și nu necesită prezența expertului în București pe parcursul evaluării.

 Activitatea evaluatorilor constă în analizarea și punctarea ofertelor culturale pe baza punctajelor obținute, calculate prin media punctajelor individuale ale membrilor comisiei, în conformitate cu criteriile organizatorice și valorice stabilite în Anunțul apelului de finanțare.

 În situația în care se constată diferențe mai mari de 10 de puncte între punctajele totale acordate pentru aceeași ofertă culturală, secretariatul Autorității finanțatoare convoacă o reevaluare, iar dacă diferența între punctaje nu se reduce, oferta culturală respectivă va fi supusă unei noi evaluări, realizată de o nouă comisie.

 În vederea soluționării contestațiilor privind evaluarea și selecția, la nivelul autorității finanțatoare se înființează comisia de soluționarea contestațiilor, constituite dintr-un număr impar de membri, alții decât membrii care au făcut parte din comisiile de selecție pentru care s-au depus contestații. Evaluatorii au la dispoziție ca instrumente de lucru regulamentul, anunțul apelului de proiecte și documente de evaluare (grilă și raport evaluare).

DIRECTOR

Cosmin TELEAȘĂ